**О Б Р А З Л О Ж Е Њ Е**

**I.** УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, према којем Народна скупштина потврђује међународне уговоре кад је законом предвиђена обавеза њиховог потврђивања.

**II.** РАЗЛОЗИ ЗА ПОТВРЂИВАЊЕ МЕЂУНАРОДНОГ УГОВОРА

Споразум о слободној трговини између Републике Србије и Републике Турске (у даљем тексту: Споразум), закључен је 1. јуна 2009. године, а почео је да се примењује 1. септембра 2010. године („Службени гласник Републике Србије – Међународни уговори”, број 105/09).

Чл. 11, 14. и 29. Споразума, предвиђено је да ће Република Србија и Република Турска, испитати могућност одобравања даљих међусобних концесија у трговини пољопривредним производима, односно да ће у својим напорима да постепено развију и прошире међусобну сарадњу, посебно у контексту европских интеграција, сарађивати у циљу постизања прогресивне либерализације и узајамног отварања својих тржишта за трговину услугама, узимајући у обзир одредбе Општег споразума о трговини услуга Светске трговинске организације (GATS) .

Имајући у виду наведено, а у циљу унапређења свеукупних економских односа између две земље током 2017. године одржано је више састанака две стране у циљу постизања договора око могућности даље либерализације трговине пољопривредним производима и услугама по Споразуму (а у складу са иницијативом реактивираном у августу 2016. године, у Истанбулу, током састанка на министарском нивоу).

Влада је Закључком 05 Број: 018-633/2018 од 23. јануара 2018. године усвојила текст Протокола I Споразума о слободној трговини између Републике Србије и Републике Турске и текст Протокола III о трговини услугама Споразума о слободној трговини између Републике Србије и Републике Турске.

Протокол I и Протокол III о трговини услугама је у складу са Закључком Владе 05 Број: 018-633/2018 од 23. јануара 2018. године са српске стране потписао Расим Љајић, потпредседник Владе и министар трговине, туризма и телекомуникација.

**III.** СТВАРАЊЕ ФИНАНСИЈСКИХ ОБАВЕЗА ЗА РЕПУБЛИКУ СРБИЈУ ИЗВРШАВАЊЕМ МЕЂУНАРОДНОГ УГОВОРА

Извршавањем Протокола I Споразума о слободној трговини између Републике Србије и Републике Турске и Протокола III о трговини услугама Споразума о слободној трговини између Републике Србије и Републике Турске, сачињених у Анкари, 30. јануара 2018. године, не стварају се финансијске обавезе за Републику Србију.

**IV.** ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА ИЗВРШАВАЊЕ МЕЂУНАРОДНОГ УГОВОРА

С обзиром на то да се извршавањем Протокола I Споразума о слободној трговини између Републике Србије и Републике Турске и Протокола III о трговини услугама Споразума о слободној трговини између Републике Србије и Републике Турске, не стварају финансијске обавезе за Републику Србију, спровођење овог међународног уговора не изискује посебна финансијска средства у буџету Републике Србије